ועדת הפנים ואיכות הסביבה, כנסת 18, פרוטוקול מספר 343, 2011-02-23 10:00

דוד אזולאי: שלום לכולם, אני מתכבד לפתוח את ישיבת הוועדה.

דוד אזולאי: על סדר היום - ביטול הכרזה על חלק משמורת טבע שיטה מלבינה אשדוד לפי תכנית מס' בר 280.

דוד אזולאי: יש כאן פניה של סגן ראש הממשלה ושר הפנים אליהו ישי בעניין ביטול הכרזה על חלק משמורת טבע שיטה מלבינה אשדוד לפי תכנית מס' 280 בר.

דוד אזולאי: יש כאן פניה מהשר אלינו שהוא מבקש לבטל את ההכרזה על חלק משמורת הטבע וכאן, המטרה היא – לשם הסדרת המצב הקיים בשטח.

דוד אזולאי: אולי מישהו כאן יסביר לנו, קודם כל.

דוד אזולאי: מה זה – הסדרת המצב הקיים בשטח.

יסמין טלמון: שמורת הטבע הוכרזה ב-73.

דוד אזולאי: מה הסיבה לגריעה הזו?

יסמין טלמון: נתחיל מההתחלה – שיטה מלבינה היא עץ שמוצאו מאפריקה, וישראל היא גבול התפוצה הצפוני שלו בעולם.

יסמין טלמון: בישראל יש מספר אתרים שבהם נמצא העץ וזו החשיבות המיוחדת שלו ולכן, האזור הזה של השמורה, שיש מקבץ גדול למדי של העץ הזה, לכן הוא הוכרז.

יסמין טלמון: הוא הוכרז כבר בשנת 73 כשמורת טבע בשטח כולל של כ-870 דונם.

יסמין טלמון: אבל אפילו עוד לפני כן מראשית שנות ה-60 קיימת תחנת המיתוג יבנה וניתנו שם היתרים, אני מניחה שנציג חברת חשמל יוכל לפרט יותר.

יסמין טלמון: התחנה קיימת והיא תחנה מאד חשובה ומשמעותית בהולכת החשמל הארצית.

יסמין טלמון: עכשיו, כשבאו לעשות שיפורים בתחנת המיתוג פתאום גילו את החפיפה הזו בין השמורה לבין חלק מהמבנים של התחנה והוחלט לעשות סדר בעניין.

יסמין טלמון: בסך הכל ההיקף שאנחנו באים לגרוע כרגע הוא 6,7 דונם מתוך השמורה, שאני מזכירה ש - -

דוד אזולאי: מקבלים איזושהי תמורה מחברת חשמל?

יסמין טלמון: לא בתכנית הזו, פה אין עניין של חילופי שטחים.

דוד אזולאי: ובתכנית אחרת?

דוד אזולאי: במקום אחר?

יסמין טלמון: התמורה כרגע היא שבהוראות התכנית נכנסו מגבלות של פינוי פסולת הבניה ושמירה, והקמת גדר והגנה על השטח בגבול שבין תחנת המיתוג והשמורה.

יסמין טלמון: זה מה שהוסדר כרגע.

מנחם זלוצקי: רציתי להוסיף שני דברים וגם לשאלה שלך, לגבי התמורה – ואני לא נציג חברת חשמל, אני נציג המשרד להגנת הסביבה ויושב ראש מועצת גנים ושמורות טבע.

מנחם זלוצקי: קודם כל- להרחיב משהו לגבי הנושא של חשיבות השמורה הזו, שמורת השיטה המלבינה- כמו שנאמר, זה מין שבא אלינו מדרום, ואנחנו זכינו להיותנו אזור מפגש ואזור מעבר בין האזור הים תיכוני לאזור המדברי ואפילו הסודני, שמגיעים אלינו וכל אחד שולח שלוחות.

מנחם זלוצקי: כאן יש לנו מין שלוחה ארוכה כזו של האזורים המדבריים – אפריקה וסודן, שמגיעים עד אלינו.

מנחם זלוצקי: אצלנו, בארץ ישראל זה גבול התפוצה הצפוני העולמי של מין השיטה המיוחדת הזו ויש שלושה אתרים במדינת ישראל של השיטה.

מנחם זלוצקי: אחד מהם זה כאן – שיטה מלבינה אשדוד, השני זה באזור נתיב הל"ה, עמק האלה, והשלישי שזה המקום הצפוני ביותר בעולם בכלל, זה בנחל תבור.

מנחם זלוצקי: אז אלה הם שלושת המקבצים, והשמורה הגדולה זה האזור הזה של אשדוד, וכדאי לדעת כאשר אנחנו מדברים על זה – זה לא רק העץ עצמו.

מנחם זלוצקי: זה כל המערכת האקולוגית והמגוון הביולוגי שמסביב.

מנחם זלוצקי: אבל, כמו שכבר הוסבר כאן זה משהו שאל"ף כבר קיים מזה הרבה שנים ולא היתה לנו ברירה אלא להסכים.

מנחם זלוצקי: לגבי התמורה – זה רעיון מאד נכון שאתה מעלה, שבכל דבר צריך באמת לקבל פיצוי סביבתי אבל אני יכול להגיד, דווקא ביום הזה אנחנו נמצאים עכשיו, יש במקביל כנס באילת-אילות בנושא האנרגיות המתחדשות, האנרגיות הסולאריות, בין השאר, ואזור הערבה הדרומית זה אזור של ייצור - יש הרבה שמש והם הולכים שם בגדול על ייצור של אנרגיה מאנרגיה סולארית, חשמל מאנרגיה סולארית באמצעות פוטו וולטאי.

מנחם זלוצקי: והיתה בעיה כי אזור אילת לא צריך את כל כמויות החשמל הגדולות האלה, זה אפילו over, וצריך להעביר את זה צפונה.

מנחם זלוצקי: אבל כדי להעביר את זה צפונה יש היום קו שעובר במכתש רמון.

מנחם זלוצקי: חברת חשמל רצתה להעביר קו חדש שיחצה את מכתש רמון.

מנחם זלוצקי: רשות הטבע והגנים בסיוע גם שלנו, של המשרד להגנת הסביבה נעמד על הרגליים האחוריות, אפשר לומר, והרבה זמן היתה אי הסכמה.

מנחם זלוצקי: אתמול במסגרת הכנס הזה שר התשתיות הכריז שחברת חשמל הסכימה להטמין את הקו בקטע של שעובר את מכתש רמון שזו גם שמורת טבע וגן לאומי, באמת נכס ברמה עולמית, זה עולה הרבה כסף.

מנחם זלוצקי: כל הוויכוח היה בסופו של דבר על כסף, ואני חושב שזה פיצוי ותמורה הולמת של חברת חשמל.

מנחם זלוצקי: זה לא דווקא בגלל השינוע הזה אבל אפשר לציין את זה לטובה וכפי שאמרתי, אני לא מחברת חשמל.

שגיא שאול: אני מחברת חשמל.

שגיא שאול: רציתי להרחיב לעניין הפיצוי וההסדרים.

שגיא שאול: השטח הזה – התחנה גדלה בכמה שלבים.

שגיא שאול: כל פעם נחכר ונקנה שטח מהמנהל.

שגיא שאול: השטח הספציפי – 60 דונם שבתוכו יש גם את השמורה נקנה בתחילת שנות ה-70.

שגיא שאול: היה הסכם, יש לי פה מכתבים מ-73 עם רשות הטבע והגנים דאז, סוכם על הקמת גדר, על העברת השטח בצורה מסודרת ועל איזשהו פיצוי של כמה אלפי לירות והקמת הגדר האטומה.

שגיא שאול: אז לא יחול ההליך של ביטול הכרזה, אני לא יודע למה.

שגיא שאול: היום אנחנו עושים שם תכנית מתאר חדשה כדי לתת לגליזציה לאתר בשביל שנוכל לחדש את המתקנים החשמליים שם והתנאי למתן תוקף, שמנהל התכנון בא ואמר, אפרופו השיחה הקודמת - תגמרו את ההליך של ביטול ההכרזה של שמורת טבע ורק אז תוכלו להתקדם עם תכנית המתאר.

שגיא שאול: בעצם, כל ההסכמים להעברת השטח נעשו בשנת 73, חוץ מההליך של ביטול הכרזת שמורת הטבע.

ענת יציב: אני חייבת לתקן – כל ההסכמים והנושא של הגידור היה ב-72, לפני ההכרזה.

ענת יציב: ההכרזה היתה ב-73, ולכן לא היה צריך לגרוע, כי זה היה טרום ההכרזה.

גלעד ארדן: אז למה הכריזו על שטח שקיים - -בתוך השמורה?

שגיא שאול: - טעות שאף אחד היום לא יודע.

גלעד ארדן: איזה הוראות יש בתכנית שימנעו את הפגיעה בשטח של שמורת הטבע שצמוד לתכנית?

שגיא שאול: יש הוראות לשיקום נופי בהתאם לדרישות של רשות הטבע והגנים, שיהיו,.

שגיא שאול: זו תכנית נופית שנצטרך להגיש להם.

דוד אזולאי: מסבים כאן את תשומת ליבי שהשיטה המלבינה זה אותו עץ שממנו בנו את המשכן.

דוד אזולאי: שמעתי את זה מהדובר שלנו עכשיו.

דוד אזולאי: ניגש להצבעה – אני מעמיד להצבעה את פנייתו של סגן ראש הממשלה ושר הפנים על ביטול הכרזה על חלק משמורת טבע שיטה מלבינה אשדוד לפי תכנית מס' בר 280.

דוד אזולאי: מי בעד?

דוד אזולאי: מי נגד?

דוד אזולאי: תודה, אושר.

דוד אזולאי: תודה רבה, הישיבה נעולה.